**Ανακοίνωση για φοίτηση στα Ανώτατα Στρατιωτικά Εκπαιδευτικά Ιδρύματα και τις Ανώτερες Στρατιωτικές Σχολές Υπαξιωματικών της Ελλάδας**

11/02/25

Το Υπουργείο Άμυνας ανακοινώνει ότι οι ενδιαφερόμενοι για φοίτηση στα Ανώτατα Στρατιωτικά Εκπαιδευτικά Ιδρύματα και τις Ανώτερες Στρατιωτικές Σχολές Υπαξιωματικών της Ελλάδας, για το ακαδημαϊκό έτος 2025-2026, θα πρέπει να υποβάλουν αίτηση στην Υπηρεσία Εξετάσεων για συμμετοχή στις Παγκύπριες Εξετάσεις Πρόσβασης που οργανώνει το Υπουργείο Παιδείας, Αθλητισμού και Νεολαίας για τα ΑΑΕΙ της Κύπρου.

2.         Αμέσως μετά την υποβολή της αίτησής τους για συμμετοχή στις Παγκύπριες Εξετάσεις Πρόσβασης, οι υποψήφιοι/ες θα πρέπει να υποβάλουν στο Υπουργείο Άμυνας, τα ακόλουθα:

α.    Αντίγραφο της αίτησης/μηχανογραφικού δελτίου συμμετοχής στις Παγκύπριες Εξετάσεις του Μηχανογραφικού Συστήματος της Υπηρεσίας Εξετάσεων του Υπουργείου Παιδείας, Αθλητισμού και Νεολαίας.

β.    Πιστοποιημένο φωτοαντίγραφο Δελτίου Κυπριακής Ταυτότητας, στην οποία αναγράφεται ως Υπηκοότητα η Κυπριακή,  το οποίο μπορούν να πιστοποιούν **μόνο** οι Επαρχιακές Διοικήσεις και τα Κέντρα Εξυπηρέτησης του Πολίτη (ΚΕΠ).

γ.    Πρόσφατο πιστοποιημένο φωτοαντίγραφο (όχι πέραν των δύο μηνών) του Ατομικού Φακέλου του Οπλίτη ή Βεβαίωση από τη Μονάδα που υπηρετεί ή σε περίπτωση που ο υποψήφιος έχει εκπληρώσει τις στρατιωτικές του υποχρεώσεις Πρωτότυπο Πιστοποιητικό Τύπου «Α».

δ.    Πρωτότυπο και πρόσφατο (με ημερομηνία έκδοσης όχι πέραν των δύο μηνών από την ημερομηνία υποβολής των αιτήσεων) Πιστοποιητικό Λευκού Ποινικού Μητρώου από την Αστυνομία.

3.         Τα πιο πάνω πιστοποιητικά μπορούν να υποβάλλονται μεταξύ των ωρών **08:00-14:30** ή να αποστέλλονται στο Υπουργείο Άμυνας, Λεωφόρος Στροβόλου 172-174, 2048 Στρόβολος, Λευκωσία, **μέχρι τις 27 Μαρτίου 2025**. Τονίζεται ότι, κάθε υποψήφιος/α θα πρέπει να μεριμνήσει έτσι ώστε  τα πιο πάνω πιστοποιητικά να προσκομιστούν έγκαιρα στο Υπουργείο Άμυνας προκειμένου να εξεταστούν από την αρμόδια επιτροπή ελέγχου δικαιολογητικών. Σε αντίθετη περίπτωση, το Υπουργείο Άμυνας θα αποκλείσει την υποψηφιότητά του/της για συμμετοχή στη διαδικασία διεκδίκησης θέσης σε Στρατιωτική Σχολή.

4.         Όλοι οι υποψήφιοι/ες οι οποίοι θα κριθούν κατάλληλοι από την αρμόδια επιτροπή ελέγχου δικαιολογητικών θα πρέπει να κριθούν ΚΑΤΑΛΛΗΛΟΙ και στις Προκαταρκτικές Εξετάσεις, που διεξάγονται πριν από τις Παγκύπριες Εξετάσεις Πρόσβασης. Οι υποψήφιοι/ες προχωρούν στην επόμενη εξέταση/δοκιμασία, νοουμένου ότι εκπληρώνουν την προηγούμενη με επιτυχία.

5.         Οι προκαταρκτικές εξετάσεις/δοκιμασίες προγραμματίζεται να διεξαχθούν ως ακολούθως:

Υγειονομική εξέταση: **02 Απριλίου 2025 μέχρι 11 Απριλίου 2025**

Αθλητική δοκιμασία: **15 Απριλίου 2025 και 16 Απριλίου 2025**

Ψυχοτεχνική δοκιμασία:  **24 Απριλίου 2025**

Λεπτομέρειες αναφορικά με τις ώρες προσέλευσης των υποψηφίων σε κάθε εξέταση/δοκιμασία θα ανακοινωθούν σε μεταγενέστερο στάδιο, με νέα ανακοίνωση στην ιστοσελίδα του Υπουργείου Άμυνας.

6.         Σημειώνεται ότι δεν θα σταλούν προσωπικές επιστολές.

7.         Για περισσότερες πληροφορίες μπορείτε να επικοινωνήσετε στο τηλέφωνο 22807540, 22807702, στην ιστοσελίδα του Υπουργείου Άμυνας (www.mod.gov.cy) ή να διαβάσετε τον Οδηγό Παγκύπριων Εξετάσεων 2025, Τόμο Α΄, που εκδίδεται από το Υπουργείο Παιδείας, Αθλητισμού και Νεολαίας και διατίθεται στα βιβλιοπωλεία.

https://www.gov.cy/mod/documents/anakoinosi-gia-foitisi-sta-anotata-stratiotika-ekpaideytika-idrymata-kai-tis-anoteres-stratiotikes-scholes-ypaxiomatikon-tis-elladas/